แบงก์กรุงศรีมั่นใจกลุ่มจีอีถือหุ้นต่อแน่
ผู้บริหารแบงก์กรุงศรีฯ การันตีกลุ่มจีอีฯ อยู่ต่อ
25 ก.ย. 2555

ผู้บริหารแบงก์กรุงศรีฯ การันตีกลุ่มจีอีฯ อยู่ต่อ
นายฟิลิป แทน ประธานเจ้าหน้าที่ด้านธุรกิจอิเล็กทรอนิกส์ ธนาคารกรุงศรีอยุธยา เปิดเผยถึงกระแสข่าวว่ากลุ่มจีอี แคปปิตอล ที่ถือหุ้นใหญ่กว่า 33% ในธนาคารกรุงศรีฯ จะขายหุ้นออกไปให้กับเมย์แบงก์ของมาเลเซีย เพื่อถอนการลงทุนทางธุรกิจออกจากประเทศไทย ว่า โดยส่วนตัวเห็นว่าเรื่องดังกล่าวเป็นเพียงข่าวลือเท่านั้น
นายฟิลิป กล่าวว่า ข่าวลือเรื่องการขายหุ้นของกลุ่มจีอีฯ มีออกมาตลอดไม่ใช่เรื่องใหม่และยังไม่มีความคืบหน้าอะไร นอกจากนี้ได้รายงานผลการดำเนินงานของธนาคารไปยังบริษัทแม่ ผลการดำเนินงานในไทยก็ยังเป็นที่น่าพอใจของผู้ถือหุ้น จึงยังไม่เห็นผลและความจำเป็นในการขายหุ้นออกไป
ปัจจุบันบริษัท จีอี แคปปิตอล อินเตอร์เนชั่นแนล โฮลดิ้ง ถือหุ้นในธนาคารกรุงศรีอยุธยา จำนวน 2,000 ล้านหุ้น หรือประมาณ 32.93% ขณะที่กลุ่มรัตนรักษ์ของนายกฤตย์ รัตนรักษ์ ถือหุ้นในชื่อบริษัทต่างๆ ร่วม 30% และบริษัท ไทยเอ็นวีดีอาร์ ถือหุ้นอยู่ 1,043 ล้านหุ้น คิดเป็น 17% มีผู้ถือหุ้นรายย่อยร่วม 1.5 หมื่นราย โดยราคาหุ้นปัจจุบันอยู่ที่ 35.50 บาท/หุ้น
ก่อนหน้านี้ สำนักข่าวบลูมเบิร์กรายงานว่า จีอีฯ ตัดสินใจจะขายหุ้นธนาคารกรุงศรีอยุธยาให้กับธนาคารมาลายัน แบงก์กิง (เมย์แบงก์) ซึ่งอับดุล วาฮิดโอมาร์ ประธานเจ้าหน้าที่บริหารของเมย์แบงก์ ได้ให้สัมภาษณ์กับซีเอ็นบีซีว่า รู้สึกสนใจในธุรกิจธนาคารพาณิชย์ในประเทศไทย และคงเป็นเรื่องที่ดีมากหากได้มีธุรกิจธนาคารพาณิชย์และธุรกิจค้าปลีกในประเทศไทย